Mõned aastakümned tagasi võttis IAU komitee, mis tegeleb nimede andmisega asteroididele, vastu otsuse. See sätestab nimede andmise neile taevakehadele, millede orbiit lõikub või ulatub Neptuuni orbiidini. Need taevakehad saavad nimed, mis on seostud mütoloogias allilmaga. Seega saavad kõik tulevikus avastatud plutiinod omale nimed allilma  mütoloogiast, mille esimeseks esindajaks on Pluuto/Hades.    IXION  Mütoloogias oli Ixion Tessaalias asunud Larissa kuningas ning väidetavalt Phlegyase poeg. Kuid mõnede allikate kohaselt oli tema isaks sõjajumal Ares (Marss). Et mitte maksta Eioneusile tema imeilusa tütre Dia eest pruudiluna, valmistas Ixion oma pahaaimamatule äiale lõksuks tulega täidetud augu. Eioneus kukkus Larissat külastades sinna ja suri, tehes Ixionist seeläbi esimese inimese, kes oli oma ligimese verd  valanud. Kuna tema ennenägematu tegu oli teda rikkunud, ei saanud Tessaalia kuningas oma maad korralikult valitseda. Vahest oli see salajane kirg Dia vastu, mis ajendas Zeusi Ixioni jaoks erilist puhastusriitust korraldama. Algul oli Ixion jumalale tänulik, kuid peagi hakkas ta ligi tükkima Zeusi naisele Herale. Nüüd oli Ixioni kord lõksu jääda, sest Zeus valmistas pilvest Hera täpse teisiku ning õhutas hooletut kuningat seda vägistama.